สังคมข่าวหุ้น
ดัชนีหุ้นไทยปิดตลาด 1,723.71 จุด เพิ่มขึ้น 6.02 จุด ด้วยมูลค่าซื้อขาย 45,217 ล้านบาท หลังเม็ดเงิน LTF-RMF ไหลเข้าตลาดหุ้นอย่างต่อเนื่อง วันนี้ตลาดหุ้นไทยมีโมเมนตัมดีขึ้นต่อเนื่อง ให้แนวรับ 1,720 จุด แนวต้าน 1,730 จุด
19 ธ.ค. 2560

เล็กเซียวหงส์ 
*…ดัชนีหุ้นไทยปิดตลาด 1,723.71 จุด เพิ่มขึ้น 6.02 จุด ด้วยมูลค่าซื้อขาย 45,217 ล้านบาท หลังเม็ดเงิน LTF-RMF ไหลเข้าตลาดหุ้นอย่างต่อเนื่อง วันนี้ตลาดหุ้นไทยมีโมเมนตัมดีขึ้นต่อเนื่อง ให้แนวรับ 1,720 จุด แนวต้าน 1,730 จุด…
*…EGCO บรรลุข้อตกลงขายหุ้น “มาซินลอค พาวเวอร์” ที่ถืออยู่ทางอ้อม 49% มูลค่ากว่า 27,600 ล้านบาท ทำให้ EGCO มีเงินเพื่อใช้ลงทุนอีกมากโขทีเดียว ดังนั้นเสน่ห์ของหุ้น EGCO จะมากขึ้นหรือน้อยลงต้องอยู่ที่ว่าเงิน 27,600 ล้านบาท จะไปลงทุนอะไรนั่นเอง…
*…SOLAR ร้อนฉ่า..อย่างน่าพิศวงสงสัยว่าเกิดอะไรขึ้น จู่ๆ ราคาหุ้นพุ่งพรวด 26% ดูจากพัฒนาการด้านธุรกิจของ SOLAR ไม่ได้มีอะไรดีเด่หรือโดดเด่นอะไรมากนัก ยิ่งไปดูงบ 9 เดือน ขาดทุนบักโกรก 238 ล้านบาท ดังนั้นหุ้น SOLAR ขึ้นแรงครั้งนี้ จึงคิดเป็นอื่นไปไม่ได้นอกจากคำว่า “ลาก..ล่อ..เชือด” แหงๆ…
*…IRPC ชักเริ่มรั้งไม่อยู่ ล่าสุดทำสถิติสูงสูดรอบกว่า 10 ปี ขานรับกำไรปีนี้ 10,000 ล้านบาท พร้อมกับโบรกเกอร์หลายแห่งอัพราคาเป้าหมายใหม่เฉลี่ย 7.50-8.00 บาท มีเพียงบล.เอเซีย พลัส ใจร้ายจังให้ราคาเพียง 4.40 บาท..เอ้าคิดเห็นเป็นประการใดก็ว่ากันไปนะครับ….
*…CGD น่าจับตาแผนพัฒนาโครงการใหม่ ย่านถนนวงแหวนอุตสาหกรรม แถวๆ ยานนาวา หลังจากควักเงิน 1,658 ล้านบาท ซื้อที่ดินเปล่าบริเวณดังกล่าวเกือบ 20 ไร่ ซีอีโอ “เบน เตชะอุบล” บอกว่าจะนำไปพัฒนาโครงการในอนาคต ด้วยการลงทุนอสังหาริมทรัพย์หลายประเภทมากขึ้น ส่งสัญญาณแบบนี้คงไม่ใช่แค่คอนโดมิเนียมแน่นอน..
.*…PTTEP ชักเริ่มน่าสนใจยิ่งขึ้น หลัง “ศิริ จิรพงษ์พันธ์” รมว.พลังงาน รัฐมนตรีใหม่ป้ายแดง สั่งลุยร่าง TOR ประมูลแหล่งเอราวัณ-บงกช อย่างไม่รอช้า (เสมือนมาเพื่อสิ่งนี้) ขีดเส้นไทม์ไลน์ภายใน ก.พ. 61 ทีโออาร์ต้องเสร็จ เพื่อจะได้ผู้ชนะประมูลก่อนกำหนด 7-8 เดือน แหม๊..สะใจวัยรุ่นจริงๆ…
*…เช่นเดียวกับ “ไพรินทร์ ชูโชติถาวร” รมช.คมนาคม รัฐมนตรีใหม่ป้ายแดงอีกคน แม้ได้โจทย์ยากมาจากรัฐมนตรีคมนาคม แต่ทำงานผ่านไปเพียงไม่กี่วัน..ดูเหมือนได้งานมากว่าท่านรัฐมนตรีคนเก่าๆ ที่ทำกันมาเป็นปีทีเดียว…
*…มีเสียงลือเสียงเล่าอ้างกันไปว่า BTS จะปรับขึ้นค่าตั๋วโดยสารอีกแล้ว..!! ทำให้ “ดร.อาณัติ อาภาภิรม” ยืนยันนอนยันว่า “ยังไม่มีการปรับขึ้น” เนื่องจากตามข้อกำหนดต้องปรับขึ้น 18 เดือนต่อ 1 ครั้ง และ BTS ได้มีการปรับขึ้นไปแล้วเมื่อไม่นานมานี้เอง จึงไม่มีการปรับขึ้นอีก..อ้าวๆๆ เข้าใจตรงกันแล้วนะครับ…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิทัลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลก เพื่อมองแนวโน้มตลาดหุ้นไทยภาคเช้า ดำเนินรายการโดยวิษณุ โชลิตกุล…
*…พร้อมพบกับรายการ “ข่าวหุ้นเจาะตลาด ออนเรดิโอ” ผ่านสถานีข่าวจริงสปริงเรดิโอ FM 98.5 MHz โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆ ชั่วโมงครึ่ง…
*…เท่านั้นไม่พอ ต่อเนื่องกันด้วย “ชัดลึกทุกกลยุทธ์ธุรกิจ” กับรายการ Business Focus เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น